Kommissionens beslutning

af 23. december 2003

om særlige betingelser for import af fiskevarer fra Egypten

(meddelt under nummer K(2003) 5018)

(EØS-relevant tekst)

(2004/38/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), særlig artikel 11, og

ud fra følgende betragtninger:

(1) Der er på Kommissionens vegne foretaget en inspektion i Egypten for at undersøge betingelserne for produktion, oplagring og forsendelse af fiskevarer til Fællesskabet.

(2) Bestemmelserne i Egyptens lovgivning om sundhedsinspektion og -kontrol af fiskevarer kan betragtes som svarende til de bestemmelser, der er fastsat i direktiv 91/493/EØF.

(3) Navnlig er "General Organisation of Veterinary Services (GOVS)" i stand til effektivt at føre kontrol med, om den gældende lovgivning overholdes.

(4) GOVS har officielt forsikret, at standarderne for sundhedskontrol og -overvågning af fiskevarer som fastsat i kapitel V i bilaget til direktiv 91/493/EØF vil blive overholdt, og at hygiejnekrav svarende til dem, der er fastsat i nævnte direktiv, vil blive opfyldt.

(5) Der bør fastsættes nærmere bestemmelser for fiskevarer, der importeres til Fællesskabet fra Egypten, i overensstemmelse med direktiv 91/493/EØF.

(6) Det er også nødvendigt at opstille en liste over godkendte virksomheder, fabriksfartøjer og kølehuse samt en liste over fryseskibe, som er udstyret i overensstemmelse med kravene i Rådets direktiv 92/48/EØF af 16. juni 1992 om fastsættelse af minimumshygiejneregler for fiskerivarer fremstillet om bord på visse fartøjer i overensstemmelse med artikel 3, stk. 1, litra a), nr. i), i direktiv 91/493/EØF(2). Disse lister bør opstilles på grundlag af en meddelelse fra GOVS til Kommissionen.

(7) Eftersom importen af fiskevarer fra Egypten vil blive tilladt for første gang med denne beslutning, er der ikke behov for en overgangsperiode, og tre dage er en tilstrækkelig frist til at offentliggøre tilladelsen. Der kan således gives tilladelse til import fra dette land tre dage efter offentliggørelsen af denne beslutning i Den Europæiske Unions Tidende.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

"General Organisation of Veterinary Services (GOVS)" er den ansvarlige myndighed i Egypten for kontrol og attestering af, at fiskevarer opfylder kravene i direktiv 91/493/EØF.

Artikel 2

Fiskevarer, der indføres til Fællesskabet fra Egypten, skal opfylde artikel 3, 4 og 5.

Artikel 3

1. Hver sending skal ledsages af originalen af et nummereret sundhedscertifikat, der er behørigt udfyldt, underskrevet og dateret, og som kun består af ét blad, jf. modellen i bilag I.

2. Sundhedscertifikatet skal udfærdiges på mindst ét af de officielle sprog i den medlemsstat, hvor kontrollen udføres.

3. Sundhedscertifikatet skal indeholde GOVS-repræsentantens navn, stilling og underskrift samt GOVS's officielle stempel i en anden farve end de øvrige angivelser i certifikatet.

Artikel 4

Fiskevarerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag II.

Artikel 5

Alle pakninger skal med uudslettelig skrift være forsynet med ordet "EGYPTEN" og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, medmindre der er tale om frosne fiskevarer i løs afladning til konservesfremstilling.

Artikel 6

Denne beslutning anvendes fra den 17. januar 2004.

Artikel 7

Denne beslutning er rettet til medlemsstaterne.

Udfærdiget i Bruxelles, den 23. december 2003.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 15. Senest ændret ved forordning (EF) nr. 806/2003 (EUT L 122 af 16.5.2003, s. 1).

(2) EFT L 187 af 7.7.1992, s. 41.

BILAG I

>PIC FILE= "L_2004008DA.001902.TIF">

>PIC FILE= "L_2004008DA.002001.TIF">

BILAG II

LISTE OVER VIRKSOMHEDER OG FARTØJER

>TABELPOSITION>

Kategoribetegnelse:

PP: Forarbejdningsvirksomhed/Processing plant.